DA Den Europæiske Unions Tidende C 251/20

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 251/29)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»STELVIO« ELLER »STILFSER«

EF-nr.: IT/00255/7.10.2002

BOB (X) BGB ( )

Denne meddelelse er et sammendrag til informativt brug. Interesserede og især producenter af det pågældende BOB- og BGB-produkt kan konsultere den fuldstændige version af specifikationen hos de nationale tjenester eller sammenslutninger eller hos Europa-Kommissionens resorttjenestegrene.

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre n. 20 — IT-00187 Roma Tlf. (06) 481 99 68 Fax (06) 42 01 31 26 e-mail: QTC3@politicheagricole.it

2. Sammenslutning

2.1. Navn: Società Cooperativa a r. l. MILKON Südtirol — Alto Adige

2.2. Adresse:

Via Campiglio, 13/a — IT-39100 Bolzano Tlf. 0471 — 45 11 11 Fax 0471 — 45 13 33

2.3. Sammensætning: Producenter/forarbejdningsvirksomheder (X) andet ( ).

3. Produktets art

klasse 1.3: Oste

4. Varespecifikation

(sammenfatning af betingelser i artikel 4, stk. 2)

4.1. Navn: »Stelvio« eller »Stilfser«

4.2. Beskrivelse: Når osten »Stelvio« eller »Stilfser« er afsætningsklar efter mindst 60 dages modning, er den flad eller næsten flad cylinderformet med lige eller lettere konkave sider og har følgende karakteristiske dimensioner: vægten varierer fra 8 til 10 kg, diameteren fra 36 til 38 cm og højden fra 8 til 10 cm. Fedtindholdet i forhold til tørstoffet er lig med eller større end 50 %, og vandindholdet overstiger ikke 44 %. Skorpens farve varierer typisk fra gulorange til orangebrun. Ostemassen, der er kompakt og elastisk, er lysegul til strågul med små og mellemstore uregelmæssige huller.

4.3. Geografisk område: Produktionsområdet for den beskyttede oprindelsesbetegnelse »Stelvio« eller »Stilfser« ligger i Bolzano-provinsens udviklingsområde, der er beskrevet i varespecifikationen. Navnlig angiver navnet »Stelvio« det bjergrige område i Stelvio Nationalpark, der er et yndet internationalt turistmål.

4.4. Oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde, og ved at de pågældende opdrættere, producenter, lagringsvirksomheder og pakkevirksomheder opføres i særlige registre, der føres af kontrolinstansen, sikres det, at produktet kan spores (fra produktionsprocessens begyndelse til dens afslutning). Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Fremstillingsmetode: Ifølge varespecifikationen fremstilles osten »Stelvio« eller »Stilfser« af komælk. Køernes føde består af frisk græs i sæterdriftsfasen, medens kvæg, der opdrættes i stald, hovedsagelig fodres med hø og insilage op til 15 kg pr. dyr. Mælken kan om nødvendigt skummes en smule for at regulere fedtindholdet til mellem 3,45 og 3,60 %. Under forarbejdningen tilsættes der kalveløbe ved en temperatur på 32-33 °C. Mælkens koaguleringstid varierer fra 20 til 27 min., hvorefter vallen skiller sig ud fra ostemassen, som bearbejdes til de endelige dimensioner. Ostemassen presses til rette form, og disse efterlades i et tempereret lokale, indtil massen har nået en passende surhedsgrad. Saltningen foregår ved at sænke ostene i en saltlage, hvorefter de lagres i hensigtsmæssige lokaler på træborde.

Opdræt, mælkens oplagring og efterfølgende forarbejdning, ostefremstilling, lagring og emballering af de hele oste skal ske i det under 4.3 angivne område for at garantere sporbarheden og kontrollen, og for at produktets kvalitet ikke ændres.

4.6. Tilknytning: Denne osts kvalitet og egenskaber skyldes hovedsagelig de højtliggende græsganges egenart, der er dyrenes fodergrundlag, men også ostens omhyggelige fremstilling.

»Stelvio«- eller »Stilfser«-osten, der traditionelt fremstilles i det i varespecifikationen afgrænsede område, har i tidernes løb opnået de særlige egenskaber, der skyldes det alpine miljø bestående af Stelvio/Stilfser-bjergområdet, som er ostefremstillingens centrum (i mellem 500 og 2 000 m højde). Alto-Adige bjergområdets klima og jordbundsforhold indvirker på kvægfoderets kvalitet og på den fremstillede ost.

Den miljøvenlige forvaltning af græsganen har muliggjort denne planterigdom. I historiske skrifter beskrives de græsarter (marbl og madaun), der bedst tilpassede sig de alpine forhold og gav mælken en bedre kvalitet.

Lagringen af osten »Stelvio« eller »Stilfser« udgør en væsentlig og karakteristisk fase i produktionsprocessen. Den foregår på træborde. Traditionen foreskriver, at de hele oste vendes og deres overflader vaskes med en saltlage, der foretages mindst to gange om ugen. Til saltopløsningen, der anvendes til vaskningen, tilføjes i de første tre uger af modningen den typiske lokale mikroflora, der består af forskellige stammer af aerobe bakterier af arterne Arthobacterium ssp. og Brevibacterium ssp. De forskellige anvendte stammer i denne fase giver ostenes deres karakteristiske ydre patina, der varierer fra gul-orange-brun, og også »Stelvio«- eller »Stilfser«-osten nogle af dens særlige typiske organoleptiske egenskaber. Denne farvning er naturlig og bestemmes af disse lokale stammers spredning. Sammensætningen af denne blandede kultur er unik og eksklusiv.

4.7. Kontrolinstans:

Navn: I.N.E.Q.- Istituto nord Est Qualità Adresse: via Nazionale, 33/35- IT-33030 Villanova di San Daniele del Friuli (UD). Tlf. (0432) 95 69 51 Fax ( 0432) 95 69 55

4.8. Mærkning: »Stelvio«- eller »Stilfser«-osten afsættes enten hel eller stykkevis.

En hel »Stelvio« eller »Stilfser« markedsføres med et identifikationsmærke for oprindelsesbetegnelsen, der først påsættes efter 60 dages modning; den pågældende mærkning angiver produktionsparti og –dato samt producentkode.

Den hele ost må i henhold til varespecifikationen først skæres op i stykker, når den har fået det bestemte identifikationsmærke for oprindelsesbetegnelsen. Emballering af stykker af Stelvio-osten er også tilladt uden for det begrænsede BOB-område.

»Stelvio« eller »Stilfser« i stykker kan markedsføres med identifikationsmærket for oprindelsesbetegnelsen, der først påsættes efter 60 dages modning, eller med påklistret etikette på emballagen, som på emballeringstidspunktet var godkendt af producenten og/eller fortrykt film med den beskyttede oprindelsesbetegnelse »Stelvio« eller »Stilfser«.

Produktet markedsføres forsynet med det pågældende mærke for beskyttet oprindelsesbetegnelse.

Dette mærke består af StilfserStelvio skrevet med røde bogstaver og er yderligere beskrevet i varespecifikationen.

4.9. Nationale krav: —